Pia Kristensen (DF), 2003-01-15:
Jeg vil da gerne indlede med at sige, at Dansk Folkeparti synes, det er særdeles velbegrundet, at vi her i Folketinget får en drøftelse af lægekonsulenternes virke, og også på tide, for faktum er, at tingenes tilstand ikke i alle tilfælde er i overensstemmelse med reglerne, f.eks. når lægekonsulenter i et eller andet omfang tillægges en kompetence, som de ifølge reglerne ikke har.
I de situationer bliver lægekonsulenten desværre den instans, som i alt for mange tilfælde bliver afgørende for afgørelsen af sociale sager.
I Dansk Folkeparti mener vi ikke, det kan accepteres, at en lægekonsulent, som har et lavere fagligt niveau end speciallægerne, kan omgøre speciallægernes udtalelser.
Det betyder, at svært syge mennesker må kæmpe en kamp for at få tilkendt en berettiget førtidspension.
Det, jeg netop sagde her, er jo ikke grebet ud af den blå luft.
Det er den skinbarlige virkelighed, for det viser de mange sager, der havner ved domstolene, og mange af de sager bliver vi præsenteret for i Dansk Folkeparti.
Lad mig nævne en konkret sag.
Det drejer sig om en alvorligt hjertesyg mand.
Han er 48 år.
Han har været igennem operationer.
Hans lungekapacitet er så ringe, at han ikke kan bevæge sig på trapper.
Han indtager store doser medicin dagligt, og han har netop fået at vide, at han vil leve højst tre år endnu, og så er han faktisk heldig.
Hospitalslægerne har erklæret ham 100 pct. uarbejdsdygtig.
Alligevel mener pensionsmyndighederne assisteret af en lægekonsulent, at manden har en arbejdsevne.
Så er det altså, man må spørge sig selv: Er det rimeligt? Er det humant?
Nej, selvfølgelig er det ikke det.
Det er en grotesk situation at havne i, når man har en alvorlig sygdom.
I et utal af førtidspensionssager synes jeg faktisk, man glemmer, at det handler om levende mennesker, vel at mærke syge mennesker, mennesker, der er kommet i klemme i systemet, mennesker, der kastes som en bold fra den ene instans til den anden.
Det handler om mennesker, der af egen læge eller speciallæge har fået stillet diagnosen: 100 pct. uarbejdsdygtig.
Det handler om lægekonsulenter, der tilsidesætter disse diagnoser og sender syge mennesker til den ene arbejdsprøvning efter den anden.
Det kan vi ikke være bekendt.
De er for syge til at arbejde, og vi skal lade dem være i fred. Det er fuldstændig forståeligt. Et eller andet sted må vi da også se i øjnene, at det her system ikke kan fortsætte, som det gør.
Sagen er jo, at det godt kan være, at lovgivningen foreskriver, hvor stor en rolle lægekonsulenterne skal spille og spiller, men ude i det virkelige liv ser tingene altså anderledes ud.
Det er helt og aldeles uforståeligt for svært syge mennesker, at en lægekonsulent kan tilsidesætte en speciallægeerklæring, som er givet efter et meget langt behandlingsforløb. Jeg kunne godt fristes til at forledes til at tro, at der er tale om kommunal kassetænkning, og hvis det er tilfældet, ja, så er der tale om en krænkelse af borgernes retssikkerhed - også i den grad.
I Dansk Folkeparti sætter vi borgernes retssikkerhed i højsædet, og derfor mener vi, det er uacceptabelt, at lægekonsulenter kan omgøre speciallægers udtalelser.
Vi mener faktisk, at en yderligere præcisering af lægekonsulenternes rolle i sager om førtidspension m.v. er på sin plads.
Nu er det jo ikke ligefrem sådan en dagligdags begivenhed, at Dansk Folkeparti og SF bakker op om hinandens synspunkter, men når det sker, synes jeg, vi skal glæde os over det.
Tilbage har jeg blot at sige, at Dansk Folkeparti støtter beslutningsforslaget.